એક સાંધો ને તેર તૂટે એવી કારમી મોંઘવારી જોઈ-અનુભવી મારી લાગણી રોજ જ નહીં પણ કલાકે-કલાકે દુભાય છે, પણ હકીકત ક્યાં કોઈને સમજાય છે? મારી સામે બસ મોંઘવારીનાં કારણો મૂકી ચૂપ કરી દેવાય છે. એને દૂર કરવાના ક્યાં કોઈ નક્કર પ્રયાસ થાય છે? અને આ ખપ્પરમાં કાયમ ગરીબ - આમ આદમી જ કુટાય છે. આ બધાની લાગણી દુભાય તેનાથી ક્યાં કોઈને કંઈ થાય છે? ઉપરથી મારા દેશમાં ભરપૂર કાળાં બજાર થયા કરે છે, સંગ્રહખોરી થયા કરે છે. સ્થાપિત હિતોનું કામ સરળતાથી ચાલ્યા કરે છે ને સત્તાવાળાઓના ખિસ્સાં ભરાયા કરે છે તેથી કાયદાઓ પોતે જ પોતાની આંખો પર પટ્ટી પહેરી ફર્યા કરે છે. કરચોરી મોટા પાયે થયા કરે છે. કુબેરોના ભંડાર ધરાવતા ધનપતિઓ વિદેશોમાં અબજો રૂપિયા મૂકી રાખી રાજકારણનો સથવારો મેળવી લે છે અને બધે બધું પોલમપોલ ચાલ્યા કરે છે. મારી સસ્તી છતાં મહામૂલી લાગણી દુભાયા કરે છે.